b"\n_START_ARTICLE_\nJ\xc3\xa6gerspris slott\n_START_PARAGRAPH_\nJ\xc3\xa6gerspris slott er et slott som ligger i J\xc3\xa6gerspris p\xc3\xa5 Sj\xc3\xa6lland i Danmark. Det ble bygget p\xc3\xa5 1300-1400-tallet og har blitt bygget om og endret gjennom mange hundre \xc3\xa5r. Den eldste delen er den tre etasjer h\xc3\xb8ye nordfl\xc3\xb8yen. Sydfl\xc3\xb8yen er fra 1590\xe2\x80\x931600 og \xc3\xb8stfl\xc3\xb8yen 1730\xe2\x80\x931731. _NEWLINE_Frem til 1677 het slottet Abrahamstrup. Man vet ikke hvem Abraham var, men det antas at navnet kan v\xc3\xa6re en avledning av Abel; Valdemar Seiers s\xc3\xb8nn. \xc3\x85rsaken er at omr\xc3\xa5det tilh\xc3\xb8rte Valdemar Seiers krongods p\xc3\xa5 1200-tallet._NEWLINE_I 1673 kom slottet over i private hender til jegermester Vincents von Hahn. Det var under hans eierskap at slottet fikk sitt n\xc3\xa5v\xc3\xa6rende navn, J\xc3\xa6gerspris slott._NEWLINE_Allerede i 1679 gikk slottet igjen over til kongehuset og det ble innredet som sommerbolig for Frederik IV. Fra dette tidspunktet gikk slottet i arv innen kongefamilien og hadde flere forskjellige eiere, deriblant prins Carl. Frederik VII var den siste kongelige eier og i forbindelse med eneveldets fall i 1848 gikk slottet over til staten. I 1854 fikk han anledning til \xc3\xa5 kj\xc3\xb8pe slottet tilbake og det kom da i hans private eie. Kongen hadde behov for et tilfluktssted fra forargelsen over hans borgerlige ekteskap med Grevinne Danner (Louise Rasmussen). _NEWLINE_Etter kongens d\xc3\xb8d i 1863 arvet grevinne Danner slottet og hadde det som fast bopel. I 1867 opprettet hun et barnehjem i den tidligere kavalerfl\xc3\xb8yen. Kort tid f\xc3\xb8r sin d\xc3\xb8d stiftet hun  Kong Frederik VII's Stiftelse av 30. oktober 1873. Stiftelsen innebar at J\xc3\xa6gerspris slott  skulle innredes til barnehjem for fattige og ulykkelig stilte piker etter grevinnens d\xc3\xb8d. Slottet inneholder i dag ogs\xc3\xa5 et museum med kong Frederik og Danners v\xc3\xa6relser og m\xc3\xb8bler, samt en arkeologisk utstilling med funn fra n\xc3\xa6romr\xc3\xa5det. _NEWLINE_J\xc3\xa6gerspris slott gods er p\xc3\xa5 3\xc2\xa0010 hektar med g\xc3\xa5rdene Christiansminde, Egelundsg\xc3\xa5rden og Louiseholm. Tilknyttet slottet er ogs\xc3\xa5 Mindelunden med 54 kulturhistoriske monumenter over store danske og norske menn, en jettestue samt det romantiske monumentet Julianeh\xc3\xb8j._NEWLINE_Slottet ble fredet i 1918."